b"\n_START_ARTICLE_\nEl Congr\xc3\xa9s i els Indians\n_START_SECTION_\nHist\xc3\xb2ria\n_START_PARAGRAPH_\nL'origen d'aquest barri va ser el XXXV Congr\xc3\xa9s Eucar\xc3\xadstic Internacional de Barcelona (1952), celebrat entre el 26 de maig i l'1 de juny. El Bisbe de Barcelona, Mons. Gregorio Modrego, fou l'impulsor i art\xc3\xadfex d'un Congr\xc3\xa9s que, d'alguna manera obria una mica les portes d'una dictadura a\xc3\xafllada. El mateix any 1952 el Papa Pius XII nomena al Dr. Modrego arquebisbe, si b\xc3\xa9 a t\xc3\xadtol personal. Aquest any \xc3\xa9s l'any en qu\xc3\xa8 s'acaba el racionament del pa._NEWLINE_La m\xc3\xa0xima autoritat religiosa que va assistir al Congr\xc3\xa9s va ser el cardenal Federico Tedeschini, delegat a latere del papa Pius XII, antic nunci a Espanya durant la dictadura de Primo de Rivera i la rep\xc3\xbablica i simpatitzant del govern franquista. Per a molts, aquest Congr\xc3\xa9s va ser l'esdeveniment m\xc3\xa9s important viscut per l'Esgl\xc3\xa9sia de Catalunya en la seva hist\xc3\xb2ria moderna. 80 pa\xc3\xafsos van ser-hi representats. Hi van acudir 49 cardenals, 225 arquebisbes, bisbes i abats i 20.000 sacerdots, religiosos i seminaristes. Van cobrir el Congr\xc3\xa9s 356 corresponsals de premsa nacionals i 124 estrangers. S'hi van inscriure 300 000 congressistes. _NEWLINE_Una de les idees del bisbe Modrego que es va portar a terme en el Congr\xc3\xa9s, va ser l'ordenaci\xc3\xb3 simult\xc3\xa0nia de 820 sacerdots, la m\xc3\xa9s nombrosa de la hist\xc3\xb2ria de l'Esgl\xc3\xa9sia Cat\xc3\xb2lica. La majoria eren espanyols. Tres d'aquells sacerdots van arribar a Bisbes. S\xc3\xb3n mons. Pere Casald\xc3\xa0liga, bisbe d'Araguaia (Brasil), mons. Josep Maria Guix, bisbe de Vic i Mons. El\xc3\xadas Yanes, arquebisbe de Saragossa. _NEWLINE_Amb motiu d'aquest esdeveniment i des del punt de vista social, el Dr. Modrego va promoure l'edificaci\xc3\xb3 de diferents pol\xc3\xadgons d'habitatges per a fam\xc3\xadlies treballadores. El m\xc3\xa9s important va construir-se a Can Ros o Ca l'Armera, masia propietat de la fam\xc3\xadlia Ros i Ramis que va vendre setze hect\xc3\xa0rees i mitja de terreny de la seva finca al Patronat d'Habitatges del Congr\xc3\xa9s Eucar\xc3\xadstic._NEWLINE_Va triar-se el projecte d'urbanitzaci\xc3\xb3 elaborat pels arquitectes Josep Soteras Mauri, Antoni Pineda i Carles Marqu\xc3\xa9s, i l'Ajuntament aprov\xc3\xa0 el febrer de 1953 el Pla parcial d'ordenaci\xc3\xb3 del barri. Va realitzar-se una molt correcta urbanitzaci\xc3\xb3, amb una \xc3\xa0mplia avinguda central (el carrer de Felip II), diverses places, (l'eix central el formen les places del Congr\xc3\xa9s Eucar\xc3\xadstic i del Doctor Modrego) i zones verdes i d'oci; camp de futbol (avui eliminat i convertit en jardins), pista de patinatge (tancat el seu acc\xc3\xa9s per decisi\xc3\xb3 dels ve\xc3\xafns que la circumden, i actualment en un evident aband\xc3\xb3); teatre (seu de l'Associaci\xc3\xb3 de Ve\xc3\xafns), etc. En els inicis dues escoles: una de nens, tutelada pels Germans de la Salle, i la de nenes per les Teresianes. En aquests moments ambd\xc3\xb3s s\xc3\xb3n mixts. En els terrenys ve\xc3\xafns a la urbanitzaci\xc3\xb3 del Congr\xc3\xa9s, la fam\xc3\xadlia Ros va mantenir la propietat de la vella Masia (en el carrer Cardenal Tedeschini) que ara alberga, en una part d'ella, un restaurant. Tamb\xc3\xa9 va mantenir de la seva propietat els terrenys de les pistes de tennis ve\xc3\xafnes i el can\xc3\xb2drom. Aquest recinte, inaugurat l'abril del 1964, va tancar les portes el 22 de febrer del 2006. Amb la seva clausura i adquisici\xc3\xb3 per l'Ajuntament de Barcelona, per destinar-lo a equipaments, van desapar\xc3\xa8ixer les \xc3\xbaltimes instal\xc2\xb7lacions de l'Estat espanyol on se celebraven curses de llebrers._NEWLINE_La parr\xc3\xb2quia de Sant Pius X, que presideix la pla\xc3\xa7a del Congr\xc3\xa9s, ja estava prevista en la urbanitzaci\xc3\xb3, per\xc3\xb2 no es va construir fins a m\xc3\xa9s tard. El primer lliurament d'habitatges va ser realitzat l'any 1954 i la darrera illa de cases els anys 1967-68._NEWLINE_El barri del Congr\xc3\xa9s actual, amb els seus afegits, situat a l'extrem occidental del districte \xc3\xa9s, amb el de Navas, el m\xc3\xa9s densament poblat, amb prop de 13.000 habitants en una superf\xc3\xadcie de 40 hect\xc3\xa0rees."